唐侍御寄遊道林嶽麓二寺詩幷沈中丞姚員外所和見徵繼作
作者：劉禹錫
朝代：唐

paragraphs: 湘西古剎雙蹲蹲，羣峰朝拱如駿奔。
青松步障深五里，龍宮黯黯神爲閽。
高殿呀然壓蒼巘，俯瞰長江疑欲吞。
橘洲泛浮金實動，水郭繚繞朱樓騫。
語餘百響入天籟，衆奇引步輕翩翻。
泉清石布博棋子，蘿密鳥韻如簧言。
回廊架險高且曲，新徑穿林明復昏。
淺流忽濁山獸過，古木半空天火痕。
星使雙飛出禁垣，元侯餞之遊石門。
紫髯翼從紅袖舞，竹風松雪香溫黁。
遠持清瑣照巫峽，一戞驚斷三聲猨。
靈山會中身不預，吟想峭絕愁精魂。
恨無黃金千萬餅，布地買取爲丘園。